CELEX: 62019TN0727
Language: sk
Date: 2019-10-29 00:00:00
Title: Vec T-727/19: Žaloba podaná 29. októbra 2019 – Basaglia/Komisia

23.12.2019   
            
            
               SK
            
            
               Úradný vestník Európskej únie
            
            
               C 432/65
            
         
      Žaloba podaná 29. októbra 2019 – Basaglia/Komisia
      (Vec T-727/19)
      (2019/C 432/76)
      Jazyk konania: taliančina
      
         Účastníci konania
      
      
         Žalobca: Giorgio Basaglia (Miláno, Taliansko) (v zastúpení: G. Balossi, advokát)
      
         Žalovaná: Európska komisia
      
         Návrhy
      
      Žalobca navrhuje, aby Všeobecný súd zrušil rozhodnutie Európskej komisie [C(2019)6474 final] zo 4. septembra 2019 podľa článku 4 vykonávacích ustanovení k nariadeniu (ES) č. 1049/2001.
      
         Dôvody a hlavné tvrdenia
      
      Prejednávaná žaloba sa týka rozhodnutia Komisie o odmietnutiu prístupu k niektorým dokumentom, o ktorý požiadal žalobca, ktoré sa týkajú niektorých projektov uskutočnených pomocou čiastočného financovania Úniou, v súvislosti s ktorými prebieha konanie na prokuratúre Tribunale di Milano (Súd v Miláne, Taliansko).
      Na podporu svojej žaloby žalobca uvádza štyri žalobné dôvody.
      
                  1.
               
               
                  Prvý žalobný dôvod založený na jednostrannom obmedzení rozsahu pôvodnej žiadosti, ako aj na nedôvodnosti. Žalobca v tejto súvislosti tvrdí, že:
                  
                              —
                           
                           
                              v prejednávanej veci nejde v žiadnom prípade o výnimočné okolnosti, ktoré by mohli odôvodniť obmedzenie práva na prístup k požadovaným dokumentom a v dôsledku toho práva na obhajobu jednotlivca v trestnom konaní, v ktorom je obžalovaným, v členskom štáte;
                           
                        
                              —
                           
                           
                              pracovná záťaž nevyhnutná na zadováženie rovnopisov požadovaných dokumentov nie je neprimeraná vo vzťahu k tomuto záujmu;
                           
                        
                              —
                           
                           
                              judikatúra citovaná v napadnutom rozhodnutí nie je relevantná; a že
                           
                        
                              —
                           
                           
                              Komisia v rozhodnutí riadne nevyvážila záujmy účastníkov konania;
                           
                        
            
                  2.
               
               
                  Druhý žalobný dôvod založený na ochrane súkromia a nedotknuteľnosti osoby. Žalobca v tejto súvislosti tvrdí, že:
                  
                              —
                           
                           
                              Komisia v rozhodnutí riadne nevyvážila záujmy účastníkov konania;
                           
                        
                              —
                           
                           
                              Komisia sa v rozhodnutí dopustila nesprávneho posúdenia, keď sa domnievala, že neexistoval vyšší verejný záujem na sprístupnení požadovaných údajov; a že
                           
                        
                              —
                           
                           
                              návrhy žalobcu sú primerané vo vzťahu k chránenému záujmu.
                           
                        
            
                  3.
               
               
                  Tretí žalobný dôvod založený na ochrane obchodných záujmov fyzickej alebo právnickej osoby. Žalobca v tejto súvislosti tvrdí, že:
                  
                              —
                           
                           
                              Komisia v rozhodnutí nezohľadnila skutočnosť, že požadované dokumenty sa týkajú projektov Spoločenstva z dávnej minulosti, ktoré už skončili, ani skutočnosť, že v dôsledku toho je toto právo na ochranu obchodných záujmov nevyhnutne oslabené; a že
                           
                        
                              —
                           
                           
                              Komisia v rozhodnutí riadne nevyvážila záujmy účastníkov konania;
                           
                        
            
                  4.
               
               
                  Štvrtý žalobný dôvod založený na neexistencii verejného záujmu.
                  
                              —
                           
                           
                              Žaloba v tejto súvislosti tvrdí, že v napadnutom rozhodnutí sa Komisia dopustila nesprávneho posúdenia tým, že nepovažovala rekonštrukciu pravdy v trestnom konaní, ktoré prebieha v členskom štáte, za zjavný verejný záujem.